ภาษีซื้อต้องห้าม
ผู้ประกอบการจดทะเบียนภาษีมูลค่าเพิ่มที่ซื้อสินค้าหรือบริการจากผู้ประกอบการจดทะเบียนอื่น หรือนำเข้าสินค้า ถูกเรียกเก็บภาษีมูลค่าเพิ่ม ภาษีซื้อที่ถูกเรียกเก็บนำมาหักออกจากภาษีขายหรือขอคืนได้หากเป็นภาษีที่เกี่ยวข้องกับการประกอบกิจการ ผู้ประกอบการจดทะเบียนภาษีมูลค่าเพิ่มจำนวนมากที่นำภาษีซื้อต้องห้ามมาหักออกจากภาษีขายหรือขอคืนภาษี ต้องเสียภาษี เบี้ยปรับและเงินเพิ่ม เพิ่มเติม ไม่ว่าจะเจตนาหรือไม่ก็ตาม
17 ก.ค. 2558

ผู้ประกอบการจดทะเบียนภาษีมูลค่าเพิ่มที่ซื้อสินค้าหรือบริการจากผู้ประกอบการจดทะเบียนอื่น หรือนำเข้าสินค้า ถูกเรียกเก็บภาษีมูลค่าเพิ่ม ภาษีซื้อที่ถูกเรียกเก็บนำมาหักออกจากภาษีขายหรือขอคืนได้หากเป็นภาษีที่เกี่ยวข้องกับการประกอบกิจการ ผู้ประกอบการจดทะเบียนภาษีมูลค่าเพิ่มจำนวนมากที่นำภาษีซื้อต้องห้ามมาหักออกจากภาษีขายหรือขอคืนภาษี ต้องเสียภาษี เบี้ยปรับและเงินเพิ่ม เพิ่มเติม ไม่ว่าจะเจตนาหรือไม่ก็ตาม 
ภาษีซื้อต้องห้าม ที่มิให้นำมาหักออกจากภาษีขายหรือขอคืนภาษีซื้อ สรุปได้ดังนี้
1.ไม่มีใบกำกับภาษี ไม่สามารถแสดงหลักฐานใบกำกับภาษีที่ตนเองซื้อสินค้าหรือบริการ แม้จะจ่ายเงินซื้อสินค้าหรือบริการจริง 
2.ไม่อาจแสดงใบกำกับภาษีได้ เช่น ใบกำกับภาษีสูญหาย แต่ผู้เสียภาษีนำภาษีซื้อไปหักออกจากภาษีขายแล้ว หากเจ้าหน้าที่กรมสรรพากรตรวจพบ อาจเสียภาษี เบี้ยปรับและเงินเพิ่มเพิ่มเติม วิธีแก้ไข ต้องไปขอใบแทนใบกำกับภาษีจากผู้ขายสินค้าหรือให้บริการ
3.ข้อความในใบกำกับภาษีไม่ถูกต้องหรือไม่สมบูรณ์ในส่วนที่เป็นสาระสำคัญ เช่น ชื่อ เลขประจำตัวผู้เสียภาษี ที่อยู่ ผิดพลาด เป็นต้น (มาตรา 86/4 แห่งประมวลรัษฎากร)
4.ภาษีซื้อที่ไม่เกี่ยวข้องโดยตรงกับกิจการ เพราะเป็นภาษีซื้อที่ไม่เกี่ยวกับรายจ่ายเพื่อหากำไรโดยเฉพาะ
5.ภาษีซื้อที่เกิดจากรายจ่ายเพื่อการรับรอง เช่น ค่าสิ่งของ ค่ารับรองลูกค้า หรือบุคคลใดๆ ไม่ว่าจะเป็นค่าที่พัก อาหารเครื่องดื่ม มหรสพ เป็นต้น
6.ภาษีซื้อตามใบกำกับภาษีที่ออกโดยผู้ไม่มีสิทธิออกใบกำกับภาษี กรณีอยากทราบว่า ผู้ออกใบกำกับภาษีเป็นผู้ประกอบการจดทะเบียนภาษีมูลค่าเพิ่มหรือไม่ สามารถตรวจสอบการเป็นผู้ประกอบการจดทะเบียนภาษีมูลค่าเพิ่ม ได้ที่เว็บไซต์ www.rd.go.th ของกรมสรรพากร
7.ภาษีซื้อจากการซื้อ เช่าซื้อ เช่า หรือรับโอนรถยนต์นั่ง หรือรถยนต์โดยสารที่มีที่นั่งไม่เกิน 10 คน ตามกฎหมายว่าด้วยพิกัดอัตราภาษีสรรพสามิต รวมถึงการซื้อสินค้า หรือบริการ ที่เกี่ยวเนื่องกับรถยนต์ที่กล่าวมาข้างต้น ไม่ว่าจะเป็นอะไหล่ น้ำมัน บริการซ่อมรถยนต์ เป็นต้น แต่หากเป็นรถยนต์ประเภทอื่น หากนำมาใช้ในกิจการ สามารถขอคืนภาษีได้ ไม่ต้องห้ามแต่อย่างใด
8.ใบกำกับภาษีอย่างย่อ 
9.ภาษีซื้อที่เกิดจากกิจการประเภทที่ไม่ต้องเสียภาษีมูลค่าเพิ่ม เช่น กิจการขนส่งในประเทศ กิจการให้บริการรักษาพยาบาล เป็นต้น
10.ภาษีซื้อที่เกิดจากการก่อสร้างอาคารหรืออสังหาริมทรัพย์ที่ใช้ในกิจการที่เสียภาษีมูลค่าเพิ่ม ต่อมาได้ขาย หรือให้เช่าหรือนำไปใช้ในกิจการที่ไม่ต้องเสียภาษีมูลค่าเพิ่มภายใน 3 ปี นับแต่เดือนภาษีที่สร้างเสร็จสมบูรณ์
11.ภาษีซื้อที่รายการในใบกำกับภาษีถูกแก้ไขเปลี่ยนแปลง ขูดลบ ขีดฆ่า วิธีแก้ไขต้องให้ผู้ขายสินค้าหรือผู้ให้บริการออกใบกำกับภาษีให้ใหม่ จึงจะขอคืนภาษีได้ 
ยังมีประเด็นภาษีซื้อต้องห้ามอีกหลายกรณี สามารถศึกษาได้ในบทบัญญัติประมวลรัษฎากรมาตรา 82/5 และประกาศอธิบดีกรมสรรพากร เกี่ยวกับภาษีมูลค่าเพิ่มฉบับที่ 17 และ 42
ภาษีซื้อต้องห้ามที่เป็นภาษีซื้อค่ารับรองและภาษีซื้อต้องห้ามตามประกาศอธิบดีฯ ฉบับที่ 42 นำมาหักเป็นรายจ่ายทางภาษีเงินได้นิติบุคคลได้ ภาษีซื้อต้องห้ามในกรณีอื่นๆ ขอคืนภาษีไม่ได้และหักเป็นรายจ่ายทางภาษีไม่ได้ สวัสดีครับ